Konttiravintola Morton

Konttiravintola Morton on suomalainen ravintolaketju, joka omistaa yhteensä seitsemän merikontteihin rakennettua konttiravintolaa Savossa, Keski-Suomessa ja Uudellamaalla. 

Konttiravintoloista 6 on avoinna vain kesäisin. Morton Helsinki on avoinna ympäri vuoden. 

 Historia 
Jyväskylän Tiimiakatemiassa yrittäjyyttä opiskelleet 22-vuotiaat Jarna Kaplas, Petri Virta ja Iiro Lyytinen perustivat Rautalammille 300-paikkaisen Morton-ravintolan ja keikkapaikan kesällä 2010.   Virta ja Lyytinen olivat kotoisin kolmen tuhannen asukkaan Rautalammilta, Kaplas naapurikunnasta Suonenjoelta.

Ravintola perustettiin entisen rautakaupan 300 neliömetrin tilaan 70 talkootyöntekijän voimin. Paikka nimettiin 1700-luvulla eläneen yhdysvaltalaisen poliitikon John Mortonin mukaan, jonka isoisoisän juurien kerrotaan olevan Rautalammilta.
Liikeideaa ihmeteltiin yleisesti, mutta paikasta tuli suosittu. Viiden vuoden aikana paikalla esiintyi noin 150 artistia, muun muassa JVG, PMMP, Jukka Poika, Sound Explosion Band, Jätkäjätkät, Samuli Putro ja Petri Nygård. Kun yrittäjiä houkuteltiin muillekin paikkakunnille, he keksivät idea merikontteihin rakennetuista ravintoloista. 

Ensimmäinen konttiravintola perustettiin kesällä 2013 viikoksi Helsingin Kansalaistorille osana Rautalammin kunnan markkinointitempausta. Sieltä kontti siirrettiin Pieksämäen torille.

Rautalammin Morton-ravintola suljettiin vuonna 2014. Vuonna 2015 se myytiin uudelle yrittäjälle. Perustajakolmikosta Jarna Kaplas osti muun liiketoiminnan itselleen ja alkoi pyörittää kesäisin toimivia konttiravintoloita. Konttiravintoloita oli kolme, Pieksämäellä, Varkaudessa ja Äänekoskella, jonne avattiin yli 100-paikkainen ravintola. Yhtiön liikevaihto oli tuolloin  yli puoli miljoonaa euroa., vuonna 2017 noin 800 000 euroa ja vuonna 2019 noin kaksi miljoonaa euroa.

Toukokuussa 2018 avattiin ensimmäinen Morton-ravintola Jyväskylään, Rantaraitin varrelle. Ketjun muut ravintolat toimivat Kuopiossa, Varkaudessa ja Äänekoskella. Jyväskylän ravintolassa oli 50 paikkaa, joista puolet sisällä. Maa-alueesta tehtiin viiden vuoden sopimus. Kahdesta kontista rakennettu ravintola oli 20 metriä pitkä ja ketjun ensimmäinen konttiravintola, jossa sai syödä sisällä.

Alkuvuonna 2020 perustajakolmikon Petri Virta palasi yrityksen luovaksi johtajaksi. Pian yritys allekirjoitti esisopimuksen Helsingissä sijaitsevasta konttiravintolasta. Kesällä 2020 Morton-ketjussa toimi merikontteihin rakennettuja burgerravintoloita Joensuussa, Jyväskylässä, Kuopiossa, Pieksämäellä ja Varkaudessa. Koronapandemian vuoksi ne alkoivat myydä ensimmäistä kertaa take away -annoksia. Ravintolakauppa  vahvistettiin kesäkuussa. Konttiravintoloissa oli yhteensä 60 työntekijää ja niiden yhteinen liikevaihto oli noin 2,7 miljoonaa euroa. 

Ensimmäinen ympärivuotinen ravintola avattiin syksyllä Helsinkiin, kun yritys oli ostanut Ruoholahdenrannassa sijainneen konttiravintola Cargon liiketoiminnan. Ravintolassa oli 150 asiakaspaikkaa, joista 50 sisällä ja sata kesäterassilla. Paikkaa alettiin remontoida syyskuun lopussa ja  ravintola avattiin marraskuussa.

Toukokuussa 2021 Morton palasi Rautalammille, jonne se avasi ketjun ensimmäisen kahvilan. Aamiaiseen ja pannukakkuihin keskittynyt kahvila rakennettiin jälleen merikonttiin.

Tunnustuksia
Vuonna 2019 Kaplas palkittiin vuoden nuorena yrittäjänä ja kutsuttiin Linnan juhliin.

 Lähteet 

 Aiheesta muualla 
 Ravintola Mortonin sivusto

Luokka:Ravintolat Helsingissä